नई दिल्ली. इंदिरा गांधी अंतरराष्ट्रीय एयरपोर्ट पर मुसाफिरों को ‘फील गुड’ का अहसास कराने के लिए सीआईएसएफ के अधिकारियों को सूट-बूट में पेश करने की योजना के फैसले को सीआईएसएप ने वापस ले लिया है।
अब सीआईएसएफ अधिकारी फिर से सूट-बूट की जगह अपनी ही वर्दी में नजर आएंगे। सीआईएसएफ ने यह फैसला मुसाफिरों में उत्पन्न हो रही असमंजस की स्थित को देखते हुए लिया है।
उल्लेखनीय है कि 8 फरवरी को ट्रायल के तौर पर आईजीआई एयरपोर्ट के टर्मिनल थ्री और वन-डी के इंट्री गेट पर तैनात सीआईएसएफ के सब इंस्पेक्टर और असिस्टेंट सब इंस्पेक्टर को वर्दी की जगह ब्लू ब्लेजर और टाई लगाने का निर्देश दिया गया था। इस दौरान एयरपोर्ट पर मुसाफिरों से फीडबैक भी लिया गिया। इसी के आधार पर योजना को वापस लेने का फैसला किया गया है।
ब्लू ब्लेजर और टाई पहने कर्मियों को कुछ ने सराहा तो कुछ ने नकारा
सर्वे के दौरान मुसाफिरों ने सीआईएसएफ की इस योजना को लेकर मिली-जुली प्रतिक्रिया दी। कुछ मुसाफिरों ने इस योजना को टैक्टिकल सिक्योरिटी का हिस्सा मानते हुए सराहना की। वहीं कुछ ने असमंजस को आधार बनाते हुए असहमति जाहिर की। उनका कहना है कि गेट पर मौजूद अधिकारियों को देखकर यह असमंजस की स्थित रहती है कि वह सीआईएसएफ से हैं या फिर एयरलाइंस कर्मी हैं।
विषम परिस्थितियों में वह वर्दीधारी कर्मियों से ही अपनी बात कहने में सहजता महसूस करते हैं। वहीं टर्मिनल के बाहर लावारिस सामान देखने पर उन्हें नहीं पता चलता कि इन अधिकारियों से बताए या नहीं?
4500 में से 70 कर्मियों को दिए गए थे सूट पहनने के निर्देश
एयरपोर्ट के वरिष्ठ अधिकारी के अनुसार वर्तमान समय में एयरपोर्ट में करीब 4500 सीआईएसएफ कर्मियों एवं अधिकारियों की तैनाती है। जिसमें टर्मिनल गेट पर तैनात 70 सब इंस्पेक्टर को सूट पहनने के निर्देश दिए गए थे। ये अधिकारी टर्मिनल में प्रवेश देने से पहले मुसाफिरों के टिकट और आई-कार्ड की जांच करते हैं।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva